Man wat hawelose skiet kry borgJohannes Theno Coetzee, die 25-jarige man van Pretoria wat verlede Dinsdag glo ŉ hawelose man doodgeskiet het nadat sy meisie deur ŉ grypdief aangeval is, is Donderdag op borgtog van R5 000 vrygelaat. Maroela Media het vroeër berig ŉ gryp-en-spaandervoorval het glo tot die hawelose man se dood gelei. Coetzee se vriendin, Lene Praeg (20), is in haar voertuig in Garsfonteinweg naby die N1-oprit in Pretoria deur ŉ grypdief aangeval. Haar handsak, selfoon en iPad is gesteel. Sy het na die voorval na ŉ nabygeleë vulstasie gery en Coetzee gebel. Coetzee het haar iPad se sein gevolg tot ŉ veld langs ŉ vulstasie in Atterburyweg. Vandaar is hy te voet die veld in. Hy was met ŉ pistool gewapen. Hawelose mans het onder ŉ boom gestaan en weggehardloop toe hulle hom sien. Hy het op hulle geskiet en die hawelose man noodlottig gewond, waarna hy in hegtenis geneem is. Lees meer hier. Coetzee staan tereg op ‘n aanklag van moord met voorbedagte rade. Die saak is in die Pretoriase landdroshof uitgestel vir verdere ondersoek.